《挽节使少保》
宋代·许应龙

一节忠勤绍祖风，貂蝉七叶擅华宗。
版曹羡利巍迁秩，强敌知名特敛容。
荐士半跻青琐闼，为民数奏皂囊封。
龙旗虎节今何在，纪绩还须仗蔡邕。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。